«Zorro» vant idrettspris: - Nå er OL-epoken avsluttet
Fekteren stakk av med prisen i åpen klasse under Idrettsgallaen. Prisen fullførte sirkelen som egentlig begynte lenge før OL-sølvet i London. Men først etter den vanvittige prestasjonen ble Norge oppmerksomme på fekting. Livet har forandret seg for 26-åringen og fekting har fått en real oppsving det siste halve året. - Det betyr mye for meg å få en slik pris. OL-epoken er glemt og avsluttet med denne prisen, så nå gjelder det å nullstille seg, sier Piasecki til VG Nett.OL-epoken som Piasecki snakker om, er en epoke som trolig for alltid vil bli husket i fektemiljøet. Aldri tidligere har folket og pressen viet mer plass til idretten. - Hvor mye føler du selv at du har bidratt til den økte oppmerksomheten rundt fekting? - Jeg har bidratt med stort sett alt. Såpass ærlig må jeg være. Hadde det ikke vært for meg så hadde det fortsatt vært lite dekning av fekting, sier han. Piasecki tror også sporten vil bli lagt merke til det kommende året. - Jeg tror de viktigste konkurransene vil bli vist frem. NM blir kanskje dekket for første gang på mange år. Det hjelper fektesporten som er en av de aller minste i idrettene i Norge, sier han. Trener mindre enn konkurrentene 2013 byr på både EM og VM for Piasecki. Med mellom 700 og 800 treningstimer, venter nok et travelt år for mannen som jobber som mattelærer ved siden av fektingen. - Jeg skulle gjerne trent noen hundre timer til slik de andre fekterne gjør, men det handler om prioriteringer. Jeg må ha tid til alt det andre også, sier Piasecki. - Nå må jeg bare sette meg nye mål. Det er mesterskap hvert år, men det viktigste målet er OL i Rio om fire år, sier han.Årets gjennombrudd - Henrik Ingebrigtsen Årets lagspiller - Patrick Thoresen Årets kvinnelige utøver - Tora Berger Årets mannlige funksjonshemmede utøver - Tommy Urhaug Årets lag - Håndballjentene Åpen klasse - Bartosz Piasecki Årets kvinnelige funksjonshemmede utøver - Sarah Louise Rung Årets mannlige utøver - Eirik Verås Larsen Årets trener - Petter Løvberg Utøvernes pris - Eirik Verås Larsen Årets ildsjel - Marius Langberg, Stange Årets hederspris - Hjalmar «Hjallis» Andersen og Knut «Kupper'n» Johannessen. Årets forbilde - Alexander Dale Oen Årets navn - Cecilia Brækhus
Bartosz Piasecki (26) tar æren for at fekting er blitt en kjent idrett i Norge. De neste årene skal han sørge for at den ikke blir glemt.